Euroopa Liidu Teataja L 245 , 29/09/2003 Lk 0028 - 0029



Nõukogu määrus (EÜ) nr 1650/2003, 18. juuni 2003, millega muudetakse määrust (EÜ) nr 2100/94 ühenduse sordikaitse kohta EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 308, võttes arvesse komisjoni ettepanekut, [1] võttes arvesse Euroopa Parlamendi arvamust, [2] võttes arvesse Euroopa Kontrollikoja arvamust [3] ning arvestades järgmist: (1) Nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) [4] jõustumisega asendati tsentraliseeritud eelneva finantskontrolli mõiste tänapäevasemate kontrolli- ja auditeerimissüsteemidega. (2) Ühenduse sordiameti kontrolli- ja auditeerimissüsteemid peaksid olema võrreldavad ühenduse institutsioonide vastavate süsteemidega. (3) Üldised põhimõtted ja piirangud, millega reguleeritakse juurdepääsu asutamislepingu artiklis 255 sätestatud dokumentidele, on sätestatud Euroopa Parlamendi ja nõukogu 30. mai 2001. aasta määrusega (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele. [5] (4) Määruse (EÜ) nr 1049/2001 vastuvõtmisel nõustusid ülalmainitud kolm institutsiooni ühisdeklaratsioonis, et asutused ja samalaadsed organid peaksid rakendama kõnealuse määrusega kooskõlas olevaid eeskirju. (5) Seega tuleks nõukogu 27. juuli 1994. aasta määrusesse (EÜ) nr 2100/94 ühenduse sordikaitse kohta [6] viia sisse sätted, mis võimaldaksid määrust (EÜ) nr 1049/2001 kohaldada ühenduse sordiameti suhtes ning samuti näeksid dokumentidele juurdepääsu keelamise korral ette edasikaebamist käsitleva sätte. (6) Seetõttu tuleks määrust (EÜ) nr 2100/94 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 2100/94 muudetakse järgmiselt. 1. Lisatakse järgmine artikkel: "Artikkel 33a Juurdepääs dokumentidele 1. Ameti valduses olevate dokumentide suhtes kohaldatakse Euroopa Parlamendi ja nõukogu 30. mai 2001. aasta määrust (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele. [7] 2. Haldusnõukogu võtab määruse (EÜ) nr 1049/2001 rakendamiseks vastu praktilised meetmed kuue kuu jooksul pärast seda, kui jõustub nõukogu 18. juuni 2003. aasta määrus (EÜ) nr 1650/2003, millega muudetakse määrust (EÜ) nr 2100/94 ühenduse sordikaitse kohta. [**] ELT L 245, 29.9.2003, lk 28. 3. Ameti poolt vastavalt määruse (EÜ) nr 1049/2001 artiklile 8 vastu võetud otsused võib kaevata edasi ombudsmanile või esitada kaebuse Euroopa Kohtule kooskõlas EÜ asutamislepingu artiklitega 195 ja 230." 2. Artiklit 111 muudetakse järgmiselt. a) Pealkiri asendatakse järgmiselt: "Audit ja kontroll" b) Lõige 1 asendatakse järgmisega: "1. Ameti juurde luuakse siseaudit, mida tuleb täita asjakohaste rahvusvaheliste standardite kohaselt. Eesistuja nimetatud siseaudiitor vastutab eesistuja ees ameti eelarve täitmise süsteemide ja menetluste nõuetekohasuse kontrollimise eest. Siseaudiitor nõustab eesistujat riskide juhtimisel, esitades sõltumatuid arvamusi haldus- ja kontrollsüsteemide taseme kohta ning andes soovitusi, kuidas toimingute teostamistingimusi parandada ja usaldusväärset finantsjuhtimist edendada. Eelarvevahendite käsutaja vastutab tema ülesannete täitmiseks sobivate sisekontrollisüsteemide ja -menetluste kasutuselevõtu eest." Artikkel 2 Käesolev määrus jõustub Euroopa Liidu Teatajas avaldamisele järgneva kuu esimesel kuupäeval. Käesolev määrus on tervikuna siduv ja vahetult kohaldatav kõikides liikmesriikides. Luxembourg, 18. juuni 2003 Nõukogu nimel eesistuja G. Drys [1] EÜT C 331 E, 31.12.2002, lk 69. [2] Arvamus on esitatud 27.3.2003 (Euroopa Liidu Teatajas seni avaldamata). [3] EÜT C 285, 21.11.2002, lk 4. [4] EÜT L 248, 16.9.2002, lk 1, parandus ELT L 25, 30.1.2003, lk 43. [5] EÜT L 145, 31.5.2001, lk 43. [6] EÜT L 227, 1.9.1994, lk 1. Määrust on viimati muudetud määrusega (EÜ) nr 2506/95 (EÜT L 258, 28.10.1995, lk 3). [7] EÜT L 145, 31.5.2001, lk 43. --------------------------------------------------